作者:皎然
標題:兵後餘不亭重送盧孟明遊江西
內容:攜手曾此分，怳如隔胡越。倫侯古封邑，榮盛風雨歇。饑鼯號空亭，野草生故轍。如何此路岐，更作千年別。馮軾望遠道，春山無斷絕。朝行入郢樹，夜泊依楚月。佳士持操高，揚才日昭晰。離言何所贈，盈滿有虧缺。時節傷蟪蛄，芳菲忌鶗鴂。予思鹿門隱，心跡貴冥滅。頹顏反芝朮，昔貌成冰雪。歲晏期爾來，銷聲坐巖穴。